DA Den Europæiske Unions Tidende C 329/17

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 329/05)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»BRABANTSE WAL ASPERGES«

EU-nr.: NL-PDO-0005-01177 – 6.11.2013

BOB ( X ) BGB ( )

1. Betegnelse

»Brabantse Wal asperges«

2. Medlemsstat eller tredjeland

Nederlandene

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Generelt

Betegnelsen Brabantse Wal-asparges bruges om spiselige skud af asparges, der dyrkes i området Brabantse Wal. Navnet bruges udelukkende om friske asparges i kvalitetsklasse 1.

Brabantse Wal-asparges er spiselige skud fra aspargesplanten (Asparagus officinalis), som sælges i enten skrællet eller uskrællet stand.

Brabantse Wal-asparges markedsføres i tre sorteringer inden for klasse 1 og skal have følgende kvalitetskendetegn med hensyn til tykkelse og farve:

— A hvid= 16–22 mm tyk

— AA hvid= 22–28 mm tyk

— AAA hvid= 28+ mm tyk

Den maksimalt tilladte afvigelse af tykkelsen er 1 mm for 10 % af et partis vægt.

Længden på aspargesen varierer mellem 20 og 24 cm. Den maksimalt tilladte forskel i længde pr. solgt enhed er 2 cm.

For at tilhøre kvalitetsklasse 1 skal aspargesen være lige med et lyst, hvidt og regelmæssigt ydre, og den skal være mindst 20 cm lang. Den må ikke være misfarvet eller åben i toppen, være hul eller beskadiget eller have rust (brune pletter).

Organoleptiske egenskaber

Smagsmæssige egenskaber

Brabantse Wal-asparges adskiller sig smagsmæssigt fra andre asparges ved at være let salte og yderst sjældent bitre.

Visuelle egenskaber

Aspargesen har et lyst hvidt ydre.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Det er udelukkende producenterne i det geografiske område, der må dyrke og høste aspargesene.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

For at sikre aspargesenes kvalitet, friskhed og den regionale tilknytning skal de køles ned til 4 °C inden for fire timer efter høst.

Der anvendes ingen forarbejdnings- eller konserveringsteknikker med undtagelse af skrælning, hvis køberen ønsker det.

Aspargesene pakkes hos producenten. Det sker for at sikre deres oprindelse og genkendelighed og bevare deres kvalitet. Kvaliteten af upakkede asparges forringes 12 timer efter høst pga. udtørring og misfarvning.

Aspargesene udbydes til forbrugerne og cateringbranchen i forskellige vægtenheder: uskrællede i plasticposer eller skrællede i forseglede plasticbakker.

3.6. Særlige regler for mærkning af det produkt, som den registrerede betegnelse henviser til

Emballagen med asparges skal være forsynet med en etiket med EU's logo for beskyttede oprindelsesbetegnelser (BOB) samt nedenstående logo.

4. Kort angivelse af det geografiske områdes afgrænsning

Det afgrænsede geografiske område, hvor der dyrkes Brabantse Wal-asparges, ligger i den sydvestlige del af provinsen Noord-Brabant i kommunerne Bergen op Zoom, Woensdrecht (den såkaldte Wouwse plantage, herunder Kalmthoutse Heide) og en del af Steenbergen og Roosendaal. Området kaldes Brabantse Wal.

5. Tilknytning til det geografiske område

Brabantse Wal-asparges har en blød og mild smag med begrænset eller ingen bitterhed. Smagen varierer fra salt til let sødlig i visse tilfælde. Aspargesenes fine, ikke-dominerende aroma gør det muligt at tilberede dem på mange forskellige måder og anvende dem som ingrediens i en lang række retter. Det er smagen, der adskiller Brabantse Wal-asparges fra andre asparges.

Navnet »Brabantse Wal asperges« har i mange år været knyttet til det geografiske område Brabantse Wal. Brabantse Wal er et karakteristisk kulturhistorisk og geografisk område beliggende i det sydvestlige hjørne af Brabant. Det geografiske område adskiller sig fra det omkringliggende land ved at ligge højere oppe (»wal« betyder højderyg). Området er opstået ved aflejringer af sand.

Brabantse Wal-områdets sandede jord, som er let og veldrænet, har en struktur, der er gunstig for dyrkning af Brabantse Wal-asparges, idet aspargesene trives godt med den ringe modstand i den løse sandjord.

Brabantse Wal er det ældste dyrkningsområde i Nederlandene, og helt frem til og med 1950'erne var Bergen op Zoom landets største aspargesdyrkende område.

Dyrkningsområdet dækker ca. 40 hektar.

Det geografiske område er karakteriseret ved et mildt kystklima. Det milde kystklima er stærkt påvirket af den varme Golfstrøm i det nærvedliggende Atlanterhav, som ligeledes opvarmer Nordsøen. Derved opstår en fremherskende vestlig til sydvestlig vind, som blæser den relativt tørre, salte luft fra Zeeland hen over og mod Brabantse Wal. Den resterende fugt fra den salte havluft optages i den sandede jord i Brabantse Wal og er med til at give Brabantse Wal-aspargesene deres salte smag.

Vand er med til at give aspargesene deres smag. Det salte grundvand, som løber naturligt fra området Kalmthoutse Heide via Brabantse Wal-området mod Zeeland, er den vigtigste kilde til næringsstoffer for aspargesene, som består af 95 % vand. Den sandede jords opløselige mineraler, der forekommer naturligt i vandet, er med til at intensivere aspargesenes salte smag. Yderligere vanding ville svække dette karakteristika og foretages derfor næsten aldrig. Det er heller ikke nødvendigt at tilsætte ekstra salt til retter tilberedt af disse asparges.

Brabantse Wal-aspargesenes særlige karakteristika skyldes ikke blot klimaet og jorden i dyrkningsområdet, men også den lange tradition for aspargesdyrkning i regionen og færdighederne blandt de producenter, som har dyrket disse asparges i generationer.

Historisk set er der blevet dyrket Brabantse Wal-asparges i området gennem århundreder.

Af klosteret Huijbergens regnskaber fremgår det endda, at der i 1685 blev købt en aspargeskniv.

Brabantse Wal-asparges dyrkes udelukkende i den kolde, næringsrige jord på bæredygtig vis og høstes fra medio april til slutningen af juni.

Aspargesene dyrkes i jorden under store volde. Eftersom solen ikke kan trænge igennem jorden, forbliver de opadvoksende skud hvide i stedet for at blive grønne.

De modne aspargesblade bliver liggende på markerne indtil efteråret, hvilket gør det muligt for aspargesene at absorbere den gødning, som planterne selv har produceret.

Bladene fjernes i det sene efterår, og der plantes nye aspargesplanter.

Brabantse Wal-asparges høstes ved håndkraft, nogle gange ved hjælp af høstvogne, der løfter den plasticdug, der dækker aspargesene, fra jorden og sænker den igen. Høsten finder sted fra medio april til slutningen af juni.

Dyrkning af Brabantse Wal-asparges kræver en særlig indsats og viden fra producenternes side.

Den relativt tørre, salte havluft betyder, at Brabantse Wal-asparges er karakteriseret ved et lavt sygdomspres, hvorfor der kan anvendes færre kemiske plantebeskyttelsesmidler end det er tilfældet andre steder, hvor der dyrkes asparges.

Den nøje overvågning af planterne overflødiggør brug af plantebeskyttelsesmidler. Disse kemiske produkter anvendes kun, hvis det er nødvendigt, og ikke efter et bestemt skema, hvilket ellers er normalt ved aspargesdyrkning.

Brugen af færre kemiske plantebeskyttelsesmidler end det er normalt ved aspargesdyrkning bidrager til Brabantse Wal-asparges' særlige smag.

Producenterne tager også regelmæssigt jordprøver for at undersøge jordens mineralbalance. Der anvendes følgelig kun gødning, hvis det er nødvendigt.

Fordi der ikke gribes unødigt ind i aspargesenes naturlige vækst, opnås der en stærk afgrøde, som er mere modstandsdygtig over for sygdomme end andre aspargestyper, og som bevarer sine organoleptiske egenskaber.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

http://eu-streekproducten.nl/sites/default/files/Productdossier_BWA%20_12022015.pdf

(1) EUT L 343 af 14.12 2012, s. 1.